Ныкъуэдыкъуэхэм я дунейпсо махуэм
Къэрал концерт гъэлъэгъуапIэм концерт гукъинэж щекIуэкIащ, Ныкъуэдыкъуэхэм я дунейпсо махуэм ирихьэлIэу. Ар къызэрагъэпэщащ КъБР-м Лэжьыгъэмрэ социальнэ дэIэпыкъуныгъэмкIэ и министерствэмрэ «Орешка» нэгузыужь центрымрэ.
Зэхыхьэм ирагъэблэгъащ зи узыншагъэм сэкъат иIэ сабии 120-рэ. Таурыхъхэм къыхэщ лIыхъужьхэм я фащэхэр зыщыгъ артистхэм цIыкIухэм я нэгу зрагъэужьащ, уэрэдхэм ирагъэдэIуащ, лъэпкъ зэмылIэужьыгъуэхэм я къафэхэр ягъэзэщIащ. Концерт нэужьым цIыкIухэм саугъэтхэр иратащ, Сочэ къалэм «Мост в Нарнию» и жылагъуэ зэгухьэныгъэм къыбгъэдэкIыу.
Дыгъэгъазэм и 5-м, «Музей для всех» урысейпсо Iуэхум хыхьэу, КъБР-м Лэжьыгъэмрэ социальнэ дэIэпыкъуныгъэмкIэ и министерствэм Вовчок Марко и цIэр зезыхьэ унэ-музейм зэхыхьэ гуапэ къыщызэригъэпэщащ, КъБР-м и Лъэпкъ музейр и дэIэпыкъуэгъуу. Зи узыншагъэм къимыхь ныбжьыщIэхэр а махуэм щагъэгъуэзащ Вовчок и гъащIэмрэ гуащIэмрэ.
Дыгъэгъазэм и 7-м «Вместе к вершинам» выставкэр къызэрагъэпэщащ. Жулин Виктор 2015 гъэм щыщIэдзауэ нобэр къыздэсым триха и сурэтхэр абы щагъэлъэгъуащ.
— Дэтхэнэ зы сабий дыгъэми гъащIэм и унэтIыныгъэ гуэрым пхудегъэхьэхынущ, зэманрэ къарурэ тебгъэкIуадэмэ. Языныкъуэхэм спортым, сурэт щIыным, уэрэд жыIэным я зэфIэкIхэр къыщагъэлъагъуэ, — жиIащ къызэгъэпэщакIуэхэм ящыщ Бэдракъ Iэминэ.
Зэхыхьэхэм хэтащ КъБР-м Лэжьыгъэмрэ социальнэ дэIэпыкъуныгъэмкIэ и министрым и къуэдзэ Ацкъан Ратмир, Къэрал, муниципальнэ Iуэхутхьэбзэ зэмылIэужьыгъуэхэр щыхуащIэ центрым и унафэщI АфIэунэ Аслъэн, КъБР-м Лэжьыгъэмрэ социальнэ дэIэпыкъуныгъэмкIэ и министерствэм и къудамэхэм я унафэщIхэу Къуэжьокъуэ Мадинэрэ КIыщыкъуэ Дианэрэ, Ныкъуэдыкъуэхэм я дэIэпыкъуэгъу «Возрождение» жылагъуэ зэгухьэныгъэм и унафэщI Гуппоев Тимур сымэ, нэгъуэщIхэри.
Ныкъуэдыкъуэхэм я дунейпсо махуэр республикэм и районхэми щагъэлъэпIащ. УэрэджыIакIуэ, къэфакIуэ цIэрыIуэхэм зи узыншагъэм къимыхьхэм ар нэхъ щIэщыгъуэу къыхузэрагъэпэщащ, я гукъыдэжым хагъэхъуащ.
ТЕКIУЖЬ Заретэ.
Сурэтыр Елъкъэн Артур трихащ.
